Ma kinetx klassifika li għamilna ta' l-aqwa 10 kwotazzjonijiet tal-kampanja! Irridu ngħidu mea culpa għax missna stennejna li fl-aħħar ġurnata tal-kampanja kien se jkun hemm min jispara xi ċuċata biex ma nużawx kelma Taljana li fiha l-c u z-z. U hekk ġara! L-ewwel Clyde Attard jinfurmana li Ġesu' Kristu se jkun qiegħed magħna ġo dik it-toqba waqt li nkunu qed nivvutaw, imbagħad illejla waqt id-dibattitu televiżiv bejn Deborah Schembri u Arthur Galea Salomone dan ta' l-aħħar akkuża lill-Moviment IVA li nqeda bir-reliġjon waqt il-kampanja ! Iva, sewwa smajtu, Arthur Galea Salomone, bil-vuċi monotona u tedjanti tiegħu akkuża lil Deborah li l-Moviment IVA użaw ir-reliġjon għaliex ikkwotaw qassis li mbagħad ipprotesta talli kliemu intużaw fil-kampanja. Kien qed jirreferi għall- clip ta' Dun Charles Vella ta' Kana li s-sena l-oħra tkellem ċar dwar id-divorzju . Trid tkun vera vili u viljakk biex tagħmel akkuża bħal din meta l-Knisja Kattolika Maltija iddefset fil-kwistjoni tad-divorzju ĊIVILI, jiġifieri f'xi ħaġa li mhux tagħha! Min werwer lill-fidili tiegħu bl-Infern u d-Dnub il-Mejjet jekk jivvutaw IVA fir-referendum? Min għajjar lill-Kattoliċi favur id-divorzju "lpup", "briganti" u "tradituri"? Min uża avvenimenti pubbliċi bħall-eżerċizzji, il-purċissjonijiet tad-Duluri, it-tqarbin u t-tberik fid-djar biex ibeżża dwar id-divorzju? Min se jħalli l-knejjes miftuħin barra l-ħin u jagħmel velji ta' talb meta suppost ikun żmien ta' riflessjoni qabel il-vot tas-Sibt? Min??? Kif ilna ngħidu l-ġimgħat sħaħ, dan m'għadux sempliċi referendum dwar id-divorzju imma taqtigħa bejn Malta sekulari u dik fundamentalista. Dak li qal illejla Arthur Galea Salomone kkompli jsaħħaħ ir-rieda tagħna li nhar is-Sibt nivvutaw IVA.
Skond Turu t-Taleban il-Moviment IVA nqeda bir-reliġjon!